വീണ്ടും കൈയാങ്കളി! ചെയര്പേഴ്സണ് പരിക്ക് കാക്കനാട്: യുഡിഎഫ് ഭരിക്കുന്ന തൃക്കാക്കര നഗരസഭയില് വീണ്ടും ഭരണകക്ഷിപ്രതിപക്ഷ കൈയാങ്കളി. പിടിവലിയിലും ബഹളത്തിലും ചെയര്പേഴ്സണ് അജിത തങ്കപ്പന്, മുന് ചെയര്പേഴ്സണ് ഉഷ പ്രവീണ് എന്നിവര്ക്ക് പരിക്കുപറ്റി. ഹൈക്കോടതി ഉത്തരവ് പ്രകാരം നഗരസഭയ്ക്ക് പോലീസ് സംരക്ഷണമുണ്ട്. എന്നാല് ഇന്നലെ പോലീസില്ലാതിരുന്ന ഉച്ചസമയത്തായിരുന്നു സംഘര്ഷം. പ്രതിപക്ഷ കൗണ്സിലര്മാര് ഒന്നിച്ച് ചേംബറിലേക്ക് ഇരച്ചു കയറിയതാണ് പ്രശ്നം ഗുരുതരമായത്.18 എല്ഡിഎഫ് കൗണ്സിലര്മാരാണ് പ്രതിപക്ഷത്തുള്ളത്. ഇവര് ബഹളം വച്ചതോടെ ചെയര്പേഴ്സണ് പുറത്തേക്ക് ഇറങ്ങാന് ശ്രമിച്ചു. ഇതിനിടയില്പ്പെട്ടാണ് അജിത തങ്കപ്പന്റെ കൈയ്ക്ക് പരിക്കേറ്റത്. പുറത്തിറങ്ങിയ ചെയര്പേഴ്സണ് മറ്റൊരു മീറ്റിംഗിന് പോകാനായി ഔദ്യോഗിക വാഹനത്തില് കയറിയപ്പോള് പ്രതിപക്ഷം വാഹനം തടഞ്ഞു. യുഡിഎഫ് കൗണ്സിലര്മാരെത്തി ചെയര്പേഴ്സനെ മറ്റൊരു വാഹനത്തില് കയറ്റി വിടുകയായിരുന്നു. പ്രതിപക്ഷ കൗണ്സിലര്മാരുടെ വര്ക്കുകള് ഒഴിവാക്കിയെന്നാരോപിച്ചാണ് ബഹളം തുടങ്ങിയത്. അതേസമയം സാങ്കേതിക തടസങ്ങള് ഉണ്ടായ വര്ക്കുകളാണു മാറ്റിവച്ചതെന്നും തങ്ങളുടേത് ഉള്പ്പെടെ മാറ്റിവച്ചിട്ടുണ്ടെന്നും യുഡിഎഫ് കൗണ്സിലര്മാര് പറഞ്ഞു. കോടതി ഉത്തരവ് ലംഘിച്ചത് സംബന്ധിച്ച് നഗരസഭ തൃക്കാക്കര പോലീസിന് നോട്ടീസ് നല്കിയിട്ടുണ്ട്.